b'\n_START_ARTICLE_\nJonas Juozapas Abelevi\xc4\x8dius\n_START_SECTION_\nBiografija\n_START_PARAGRAPH_\nGim\xc4\x97 1821\xc2\xa0m. kovo 29 d. Anyk\xc5\xa1\xc4\x8diuose. T\xc4\x97vai Vincentas Abelevi\xc4\x8dius ir Ona Ruk\xc5\xa1ait\xc4\x97 \xe2\x80\x93 dvarininkai bajorai. 1833\xe2\x80\x931838 m. mok\xc4\x97si Tro\xc5\xa1k\xc5\xabn\xc5\xb3 pavieto mokykloje, kur baig\xc4\x97 penkias klases, 1838\xe2\x80\x931842 m. \xe2\x80\x93 Vilniaus dvasin\xc4\x97je seminarijoje. Nuo 1842 m. t\xc4\x99s\xc4\x97 studijas i\xc5\xa1 Vilniaus \xc4\xaf Sankt Peterburg\xc4\x85 perkeltoje dvasin\xc4\x97je akademijoje, 1846 m. baig\xc4\x97 teologijos studijas teologijos magistro laipsniu. 1846 m. baland\xc5\xbeio 6 d. J. Abelevi\xc4\x8dius buvo \xc4\xaf\xc5\xa1ventintas kunigu._NEWLINE_1846\xe2\x80\x931847 m. J. Abelevi\xc4\x8dius dirbo Svislo\xc4\x8diaus gimnazijos kapelionu. 1847\xe2\x80\x931853 m. jis buvo Vilniaus dvasin\xc4\x97s seminarijos profesorius ir prokuratorius, \xc4\x8dia jis d\xc4\x97st\xc4\x97 dogmatin\xc4\x99 teologij\xc4\x85. 1852 m. J. Abelevi\xc4\x8dius taip pat buvo paskirtas Vilniaus katedros kanauninku koadjutoriumi. 1850\xe2\x80\x931853 m., pirmaisiais Motiejaus Valan\xc4\x8diaus vyskupavimo metais, J. Abelevi\xc4\x8dius pri\xc5\xbei\xc5\xabr\xc4\x97jo Vilniuje leid\xc5\xbeiam\xc5\xb3 lietuvi\xc5\xa1k\xc5\xb3 ra\xc5\xa1t\xc5\xb3 spausdinim\xc4\x85, buvo j\xc5\xb3 korektorius, pri\xc5\xbei\xc5\xabr\xc4\x97jo spaud\xc4\x85 ir tais\xc4\x97 kalb\xc4\x85._NEWLINE_1853 m. jis buvo i\xc5\xa1keltas \xc4\xaf Valkavisk\xc4\x85 parapijos administratoriumi ir dekanu, paskui 1856\xe2\x80\x931870 m. buvo Valkavisko parapijos klebonas ir dekanas. 1867 m. u\xc5\xbe leidim\xc4\x85 be vald\xc5\xbeios \xc5\xbeinios kitam kunigui aukoti \xc5\xa0v. Mi\xc5\xa1ias Gardino gubernatoriaus jis buvo nubaustas 100 rubli\xc5\xb3 bauda. 1870 m. gr\xc4\xaf\xc5\xbe\xc4\x99s \xc4\xaf Vilni\xc5\xb3, J. Abelevi\xc4\x8dius iki gyvenimo pabaigos dirbo Vilniaus vyskupijos kunig\xc5\xb3 seminarijoje. 1870\xe2\x80\x931878 m. jis buvo seminarijos inspektorius ir homiletikos profesorius, 1872\xe2\x80\x931878 m. d\xc4\x97st\xc4\x97 \xc5\xa0v. Ra\xc5\xa1t\xc4\x85. Paskirtas 1878 m. liepos 30 d., 1878\xe2\x80\x931882 m., iki gyvenimo pabaigos, J. Abelevi\xc4\x8dius buvo Vilniaus kunig\xc5\xb3 seminarijos rektorius, kartu d\xc4\x97st\xc4\x97 ir ba\xc5\xbenytin\xc4\x99 teis\xc4\x99. J. Abelevi\xc4\x8dius buvo apdovanotas vardiniu kry\xc5\xbeiumi ir medaliu Krymo karui atminti. Mir\xc4\x97 1882 m. liepos 15 d. Vilniuje.'